Diari Oficial de la Generalitat Valenciana


Sumari del DOGV 4139, del 30-11-2001 (2001/11471)

ORDRE de 22 de novembre de 2001, de la Conselleria de Benestar Social, per la qual es regulen i convoquen ajudes en matèria de Serveis Socials en el Sector de Discapacitats per a l'any 2002.
----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4139

Data del DOGV
:   30-11-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/11481


Data del document
:   22-11-2001

Organisme emissor
:   Conselleria de Benestar Social

Tipus de document
:   Ordre

Correcció d'errades

Anàlisi jurídica

 Descriptors 

:   * discapacitat
    * ajuda als discapacitats
    * ajuda pública
    * servei social
    * suport econòmic

ORDRE de 22 de novembre de 2001, de la Conselleria de Benestar Social, per la qual es regulen i convoquen ajudes en matèria de Serveis Socials en el Sector de Discapacitats per a l'any 2002. [2001/11125]
  
Només unes actuacions d'impuls públic realment decidides poden contribuir a la consecució d'unes condicions de vida sense diferències entre els ciutadans i les ciutadanes de la nostra Comunitat, en compliment del mandat que, en aquest sentit, la Constitució Espanyola imposa als poders públics, i en estreta col·laboració amb els agents socials que des de l'àmbit públic o privat exerceixen un important treball en aquests sectors de població.
  
Precisament per això, un dels objectius primordials de la Generalitat Valenciana en l'àmbit del benestar social consisteix a racionalitzar i dinamitzar la gestió dels serveis socials, entre ells l'atenció integral i específica a persones amb discapacitat, tot oferint millors prestacions a un sector vulnerable i que necessita una especial protecció. Aquest esperit és el que emana de la Llei 5/1997, de 25 de juny, de la Generalitat Valenciana, per la qual es regula el sistema de Serveis Socials en l'àmbit de la Comunitat Valenciana.
  
En qualsevol cas, aquesta ordre de convocatòria d'ajudes en matèria de serveis socials en el sector de persones amb discapacitat per a l'any 2002 s'elabora com a conseqüència lògica de la continuada avaluació i seguiment dels resultats que amb caràcter positiu s'han obtingut en les diverses convocatòries realitzades en anys precedents, i es promulga en el marc de principis com la responsabilitat pública, la planificació, la prevenció, etc., amb una voluntat de globalitat en l'acció dels poders públics i de foment del benestar social.
  
En virtut d'això, i fent ús de les facultats que em conferix l'article 35.e) de la Llei 5/1983, de 30 de desembre, de Govern Valencià, l'article 47.11 del text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana, i el Decret 138/2000, de 12 de setembre, del Govern Valencià, pel qual s'aprova el Reglament Orgànic i Funcional de la Conselleria de Benestar Social
  
ORDENE
  
Títol I
  
Ajudes i subvencions
  
Article 1. Àmbit i objecte
  
És objecte d'aquesta ordre, regular i convocar ajudes i subvencions en matèria de serveis socials en el sector de discapacitats psíquics, físics, sensorials i malalts mentals dirigides a fomentar les següents prestacions i serveis:
  
I) Centres
  
II) Programes
  
III) Prestacions econòmiques individualitzades
  
Article 2. Sol·licitants
  
1. Podran sol·licitar les ajudes corresponents a centres i programes els representants legals de les entitats sense ànim de lucre que estiguen inscrites en el Registre d'Entitats, Centres i Serveis de la Conselleria de Benestar Social, la funció principal del qual siga l'atenció a persones amb discapacitat.
  
Les corporacions locals i les mancomunitats, constituïdes d'acord amb allò disposat l'article 3.2 de la Llei 7/1985, reguladora de les Bases de Règim Local, podran sol·licitar les ajudes corresponents a centres, de conformitat amb el que disposa la secció 1a del capítol I d'aquesta ordre, i ajudes relatives a programes de malalts mentals, d'acord amb el que disposa la secció 2a d'aquest capítol.
  
2. Les prestacions econòmiques individualitzades podran ser sol·licitades per les persones afectades per alguna discapacitat que disposen de certificat de reconeixement de la condició de minusvalidesa o pel seu representant legal, i que a més reunisquen les condicions recollides en el capítol II.
  
CAPÍTOL I
  
Ajudes destinades a centres i programes
  
Article 3. Criteris i prioritats
  
1. S'estableix el següent ordre de prioritats per a la concessió d'ajudes públiques:
  
1é) Promoure la continuïtat dels centres i programes en el sector de les persones amb discapacitat que hagueren sigut subvencionades en l'exercici anterior sempre que es considere convenient la seua continuïtat per raons d'interés públic.
  
2n) Programes d'estades de respir per a atendre urgències i pal·liar situacions d'estrés en aquelles famílies que tinguen en el seu nucli alguna persona discapacitada.
  
3é) Programes que despleguen el recurs d'habitatges tutelats de nova creació, com a alternativa a l'ingrés en centres.
  
2. Qualsevol nou projecte que es promoga, serà objecte d'estudi i valoració per la Direcció General d'Integració Social de Discapacitats, qui determinarà la idoneïtat, i si és procedent, la subvenció d'aquest acord amb les limitacions pressupostàries.
  
Article 4. Obligacions dels beneficiaris
  
Tots els sol·licitants d'ajudes per a centres i programes que atenen al sector de persones amb discapacitat adquireixen, per la concessió d'aquests, a més de les obligacions establides en la Llei 5/1997, sobre el Sistema de Serveis Socials en l'àmbit de la Comunitat Valenciana, les obligacions específiques següents:
  
1. Atendre els requeriments de la Direcció General d'Integració Social de Discapacitats o de la Direcció Territorial de Benestar Social corresponent, respecte de la demanda de places.
  
En aquest sentit, els centres tindran l'obligació de cobrir les places que queden vacants amb els usuaris que determine la direcció Territorial de Benestar Social corresponent i comunicar les baixes d'atesos en un termini màxim de 3 dies. No obstant això, qualsevol baixa que no siga sol·licitada a petició de l'interessat o els seus representants legals, haurà de ser prèviament autoritzada per la corresponent Comissió de Valoració de la Direcció General d'Integració Social de Discapacitats o de la Direcció Territorial de Benestar Social corresponent.
  
2. Comunicar fefaentment a la Direcció General d'Integració Social de Discapacitats o a la Direcció Territorial de Benestar Social corresponent, la sol·licitud i la concessió de tota ajuda per part d'altres organismes públics.
  
3. Formalitzar adequadament els documents de seguiment tècnic i financer elaborats per la Direcció General d'Integració Social de Discapacitats i assumir les actuacions de control financer que corresponen a la Intervenció General en relació amb la subvenció.
  
4. No alterar la finalitat de les subvencions i complir amb les obligacions que estableix la legislació vigent per als perceptors de fons públics.
  
5. Facilitar la inspecció i el control de la Conselleria de Benestar Social i, en particular, de la Direcció General d'Integració Social de Discapacitats, a fi de conéixer qualsevol aspecte de l'activitat objecte de la subvenció.
  
6. Deixar constància expressa de la condició de centre subvencionat per la Generalitat Valenciana en qualsevol relació amb tercers.
  
7. Justificar les ajudes concedides en el termini màxim establit en aquesta ordre.
  
8. Atenir-se a la coordinació i planificació que establisca la Direcció General d'Integració Social de Discapacitats.
  
Article 5. Documentació
  
1. Sol·licitud, degudament emplenada i subscrita pel representant legal de l'entitat, segons model oficial que figura en l'annex I.
  
Cada entitat demanarà, en una única sol·licitud, les subvencions tant per a centres com per a programes.
  
2. Fitxa de manteniment de tercers, segons model oficial que figura en l'annex III, i que servirà per a acreditar la titularitat del compte bancari a través de la qual el beneficiari desitja percebre la subvenció.
  
3. Pla d'actuació per a l'exercici sol·licitat i memòria de les activitats realitzades en l'exercici anterior.
  
Secció primera
  
Ajudes destinades a centres
  
Article 6. Modalitats
  
Les subvencions recollides en aquesta Secció respondran a dos supòsits diferents:
  
1. Subvencions l'objecte de les quals siga el finançament de centres per mitjà de la reserva de places.
  
En aquest supòsit, el finançament es concretarà en funció dels mòduls econòmics que, sobre la base de preu/plaça/dia, es fixen en l'article següent.
  
2. Subvencions destinades a finançar les despeses de manteniment de centres.
  
El finançament d'aquest supòsit es concretarà en funció de les necessitats manifestades en la sol·licitud a la vista de l'estimació d'ingressos que, en concepte d'aportacions dels usuaris o d'altres fonts, es derive de l'anàlisi de la documentació presentada juntament amb aquesta, incrementant-se, en tot cas, els mòduls relacionats en els apartats 1.1 i 1.2 de l'article 7.1 en els conceptes que es relacionen en l'article 7.2. d'aquesta ordre.
  
Article 7. Mòduls econòmics
  
1) Els mòduls econòmics que han de ser aplicats en el càlcul de les subvencions regulades en aquesta Secció són els següents:
  
1.1. Persones amb discapacitat física, psíquica i sensorial:
  
a) Centres ocupacionals minusvàlids (220 dies): fins a 19,83. euros/pers./dia.
  
b) Centres de dia (220 dies): fins a 27,64. euros/pers./dia
  
c) Centres d'Estimulació Precoç (220 dies): fins a 13,22. euros/pers./dia.
  
d) Residències Discapacitats (365 dies).
  
1. Psíquics autònoms: fins a 19,71. euros/pers./dia.
  
2. Psíquics profunds: fins a 34,13. euros/pers./dia.
  
1.2. Malalts mentals
  
a) Residències de malalts mentals: fins a 42,07. euros/pers./dia
  
b) Centres de Rehabilitació i Inserció Social de malalts mentals (CRIS): fins a 15,17. euros/pers./dia.
  
c) Centres de dia per a malalts mentals: fins a 16,22. euros/pers./dia
  
2) Els mòduls relacionats en els apartats 1.1 i 1.2 es podran incrementar en els conceptes següents:
  
2.1 Plus de direcció i triennis del personal.
  
2.2 Arrendaments, assegurances, tributs i contractes anuals de manteniment de les instal·lacions. Aquests conceptes podran ser subvencionats fins a un màxim del 100% en la mesura en què siga una despesa justificada i no estiga previst en el mòdul corresponent.
  
2.3 Auxiliar ocupacional i fisioterapeuta. Aquests figures professionals seran objecte de subvenció en determinats centres ocupacionals que, per les característiques dels usuaris, es consideren que ho requerisquen.
  
2.4 Coordinador de residència. En les residències de discapacitats autònoms amb capacitat per a trenta o més persones, s'aplicarà un complement de coordinador de residència.
  
2.5 En els Centres de Rehabilitació i Integració Social es podran preveure altres figures professionals que no estiguen definides en les plantilles, si les condicions dels centres ho requerixen, amb la possibilitat de variar el mòdul establit.
  
2.6 En aquells Centres d'Estimulació Precoç que, excepcionalment, funcionen en règim no ambulatori, es podrà incrementar el seu mòdul fins a 25,27. euros/pers./dia.
  
2.7 En els Centres de Dia en què la població atesa siga majoritàriament de paralítics cerebrals, el mòdul es podrà incrementar fins a 46,87. euros/pers./dia.
  
3) Així mateix, els mòduls establits deuen considerar-se màxims i les quantitats que se subvencionen estaran en funció de:
  
- Nombre de beneficiaris.
  
- Adequació del centre als criteris establits en el Decret 40/90 i en l'Ordre de 9 d'abril de 1990 pel que fa a l'estat de les instal·lacions, a la infraestructura, al personal de què disposen, a les prestacions que oferixen, i a qualsevol altre requisit establit en la norma. En el cas de malalts mentals, els centres hauran d'adequar-se també a la Correcció d'errors de l'Ordre de 3 de febrer de 1997, de la Conselleria de Treball i Assumptes Socials, per la qual es modifica l'Ordre de 9 d'abril de 1990 sobre registre, autorització i acreditació dels serveis socials de la Comunitat Valenciana, a fi d'atendre als nous serveis que es prestaran a malalts mentals crònics a la Comunitat Valenciana. (DOGV núm. 2.937, de 24 de febrer de 1997).
  
- Ingressos aportats pels beneficiaris.
  
La quantitat mínima que han de percebre els beneficiaris de les subvencions en concepte de reserva de places desocupades serà del 50% del mòdul econòmic estipulat en la resolució.
  
Secció segona
  
Ajudes destinades a programes
  
Article 8. Tipologia dels programes
  
Les ajudes recollides en aquesta Secció seran destinades al desplegament de programes definits en el títol II de l'Ordre de 9 d'abril de 1990, de la Conselleria de Treball i Seguretat Social (DOGV núm. 1.291):
  
1. Programes de convivència, destinats a afavorir la integració comunitària propiciant la relació amb altres persones a través dels recursos normalitzats.
  
Es consideren, entre altres, programes de convivència: habitatges tutelades, clubs d'oci i campaments d'estiu.
  
2. Programes de cooperació social, destinats a potenciar la vida de la comunitat propiciant la participació en tasques comunes i fomentant la iniciativa social, l'associacionisme i el voluntariat.
  
Es consideren, entre altres, programes de cooperació social, els grups d'autoajuda, acollida i tornada a casa i intervenció psicosocial.
  
3. Programes d'intervenció per a la prevenció i inserció social, destinats a afavorir la integració sociolaboral recolzant tant a les persones amb discapacitat com al seu entorn familiar.
  
Es consideren, entre altres, programes d'intervenció per a la prevenció i inserció social, el respir familiar, campanyes de mentalització i sensibilització, suport a la integració sociolaboral, intervenció psicoeducativa amb famílies i suport a la prevenció de recaigudes.
  
Dels imports subvencionats podran destinar-se fins a un màxim del 30% per a despeses de manteniment, i fins a un màxim del 10% per a despeses de dietes, desplaçaments i difusió gràfica o material divulgatiu relacionat amb el programa que s'ha de realitzar, sempre que el cost d'aquests no siga assumit o subvencionat per una altra entitat o medi.
  
Article 9. Mòduls econòmics
  
Els mòduls econòmics que han de ser aplicats en el càlcul de les subvencions de campaments per a persones amb discapacitat, estades de respir familiar i habitatges tutelats són els següents:
  
1. Campaments per a persones amb discapacitat (15 dies).
  
1.1. Persones amb discapacitat psíquica lleugera o moderada, paralítics cerebrals i discapacitats físics que no necessiten d'assistència d'una altra persona en les activitats de la vida diària: fins a 225,77. euros./estada total.
  
1.2. Persones amb discapacitat psíquica severa o profunda, paralítics cerebrals i discapacitats físics que necessiten d'assistència d'una altra persona en les activitats de la vida diària: fins a 368,05. euros/estada total.
  
2. Estades de "respir familiar": fins a 29,59. euros/pers./dia
  
3. Habitatges tutelats, com a alternativa a l'atenció residencial (365 dies): fins a 32,00 - euros/pers./dia
  
CAPÍTOL II
  
Prestacions Econòmiques Individualitzades
  
Article 10. Modalitats
  
1. Ajudes per al desenvolupament personal
  
2. Ajudes per a l'atenció institucionalitzada
  
Article 11. Exclusions i incompatibilitats
  
Queden explícitament excloses d'aquests ajudes:
  
1. Aquelles que siguen competència institucional d'altres organismes públics.
  
2. Aquelles que hagen sigut subvencionades, per aquest concepte, per altres organismes.
  
3. Adquisicions efectuades i accions executades amb anterioritat a la petició de l'ajuda i/o de l'exercici anterior a la vigència de la convocatòria.
  
Serà incompatible la concessió de l'ajuda sol·licitada amb el gaudi gratuït i/o simultani de serveis que cobrisquen els mateixos supòsits i necessitats, a través d'altres institucions públiques o privades que els subvencionen.
  
Secció primera
  
Ajudes per al desenvolupament personal
  
Article 12. Tipus i característiques
  
Comprén totes aquelles mesures tendents a facilitar a persones amb problemes motors o sensorials el manteniment en el propi entorn social, tot incrementant la seua autonomia i afavorint les seues relacions i la integració en la societat.
  
S'estableixen els tipus i prioritats següents:
  
1. Ajudes destinades a l'eliminació de barreres arquitectòniques existents en l'habitatge propi o en l'edifici de la persona amb discapacitat i que obstaculitzen la seua mobilitat.
  
Comprenen aquelles transformacions o reformes que contribuïsquen a evitar els obstacles i a facilitar la mobilitat.
  
2. Ajudes per a l'adaptació de vehicles a motor.
  
Comprenen aquelles mesures destinades a facilitar els desplaçaments per mitjans propis i autònoms.
  
3. Ajudes Tècniques.
  
Comprenen aquelles mesures destinades a l'adaptació funcional de la llar i a l'adquisició dels útils necessaris per al desenvolupament en la vida ordinària.
  
Respecte de l'adaptació de la llar i dels útils, només se subvencionaran aquells elements necessaris per a augmentar l'accessibilitat i l'autonomia en la realització d'actes de la vida diària de la persona amb discapacitat i en general qualsevol altre mitjà o instrument que elimine les barreres de comunicació.
  
Article 13. Requisits
  
1. Ser menor de 60 anys en el moment de presentació de la sol·licitud.
  
2. Que existisquen deficiències de caràcter motor o sensorial en el sol·licitant que li impedisquen o dificulten la seua mobilitat i/o comunicació a través de mitjans normals.
  
3. Que la sol·licitud estiga referida a elements relacionats amb les necessitats d'accessibilitat i/o comunicació, sent exclosos els que signifiquen una millora en la llar/edifici que no estiga directament relacionada amb els impediments físics i/o sensorials.
  
4. Idoneïtat d'allò que s'ha sol·licitat per a cobrir la necessitat que planteja el subjecte.
  
5. No haver obtingut, en un termini anterior a 5 anys, ajuda per aquest concepte, excepte provada necessitat.
  
Article 14. Documentació
  
1. Sol·licitud, segons model oficial que figura en l'annex II, subscrita pel beneficiari o pel seu representant legal, degudament emplenada.
  
2. Fotocòpia del DNI del sol·licitant i/o del representant legal i/o fotocòpia del llibre de família.
  
3. - En els supòsits d'incapacitat declarada judicialment s'acompanyarà fotocòpia de la resolució judicial d'incapacitat.
  
- En els supòsits de menors discapacitats, s'aportarà fotocòpia de Llibre de Família juntament amb una declaració de conformitat de sol·licitud d'ajuda per part del cònjuge que no haja exercitat la representació.
  
- En aquells supòsits de menors discapacitats sotmesos a tutela, s'acompanyarà fotocòpia de sentència de designació de tutor.
  
4. Declaració de la renda corresponent a l'exercici de 2000 dels membres de la unitat familiar. En cas que no dispose d'aquesta, s'aportaran justificants de tots els ingressos provinents de sous, rendes, propietats, interessos bancaris i pensions o ajudes atorgades per institucions públiques o privades a qualsevol dels membres de la unitat familiar.
  
5. Certificat de reconeixement de la condició de minusvalidesa.
  
6. Informe social en què s'especifique la necessitat de l'acció objecte de l'ajuda, tot indicant repercussions positives o negatives que la concessió o denegació de l'ajuda sol·licitada puga ocasionar a l'interessat.
  
7. Per a la modalitat d'eliminació de barreres arquitectòniques, a més:
  
- Dos pressupostos de les adaptacions a realitzar, amb especificació detallada i valorada de totes elles.
  
- Justificació de la propietat de l'habitatge o l'autorització del propietari per a realitzar les reformes.
  
- Permisos municipals, si és procedent.
  
8. Per a la modalitat d'adaptació d'un vehicle a motor:
  
- Presentació del permís de conducció.
  
- Garantir, per mitjà de declaració jurada o declaració expressa responsable l'afectació del vehicle al seu ús exclusiu i privat durant un període mínim de 6 anys.
  
- Ajustar-se l'adaptació que se sol·licita al que estipula el permís de conduir.
  
- Dos pressupostos corresponents a l'adaptació que cal realitzar.
  
9. Per a la modalitat d'ajudes tècniques:
  
- Dos pressupostos corresponents a l'adquisició que se sol·licite.
  
Article 15. Determinació dels ingressos
  
Per a determinar aquests, es tindran en compte els ingressos bruts procedents de tots i cadascun dels membres de la unitat familiar.
  
A l'efecte d'aquesta ordre, constituïxen modalitats d'unitat familiar les següents.
  
1. La integrada pels cònjuges no separats legalment, i si els hi haguera, els fills i altres descendents en què concórreguen totes i cadascuna de les següents circumstàncies:
  
a) Que siguen fadrins i convisquen amb aquests.
  
b) Que no hagen complit 25 anys d'edat el 31 de desembre del 2002, llevat que siguen discapacitats amb un grau de minusvalidesa igual o superior al 33%, en aquest cas no hi haurà límit d'edat.
  
c) Que no presenten declaració de l'Impost de la Renda sobre les Persones Físiques independent.
  
2. La formada pel pare o la mare, si els hi haguera, els fills i altres descendents en què concórreguen totes i cadascuna de les circumstàncies assenyalades en els apartats a), b) i c) del punt 1 anterior.
  
Article 16. Determinació de la concessió
  
La forma de determinar la quantia de la concessió, anirà donada en funció dels ingressos de la unitat familiar, del nombre de membres d'aquesta, del cost de l'acció i del mòdul econòmic estipulat en l'article 17.
  
La quantia màxima de l'ajuda no podrà ser superior al cost de la necessitat que tracta de cobrir l'ajuda ni superar el mòdul econòmic establit en l'article 17.
  
Article 17. Mòduls econòmics
  
Els mòduls econòmics màxims pels quals es regeixen aquestes prestacions són els següents:
  
1. Barreres Arquitectòniques fins a 4.285 euros
  
2. Adaptació vehicles de motor fins a 805,35 euros
  
3. Ajudes tècniques fins a 1.159,95 euros
  
Secció segona
  
Ajudes per a l'atenció institucionalitzada
  
Article 18. Tipus i criteris d'adjudicació
  
Comprén aquelles mesures de necessària aplicació quan s'han esgotat o resulten insuficients els recursos de caràcter individual o comunitari, per a atendre les necessitats de l'individu que requerix l'atenció especialitzada en un centre residencial del Sector de Discapacitats (físics, psíquics, sensorials o per malaltia mental). L'adjudicació de les ajudes, així com la seua quantificació concreta s'ajustarà als criteris següents :
  
1) Tindran prioritat les ajudes que per aquest concepte hagen sigut objecte de subvenció en l'exercici anterior.
  
2) Els sol·licitants que hagueren aportat la documentació completa i correcta que es refereix l'article 20.
  
Article 19. Requisits
  
1. Ser menor de 60 anys en el moment de presentació de la sol·licitud.
  
2. Haver sol·licitat plaça en residència pública.
  
3. Disposar del certificat de reconeixement de la condició de minusvàlid.
  
4. Estar afectat per una discapacitat que dificulte la seua integració social.
  
5. Disposar de la prescripció tècnica en què es determine la necessitat de l'acció objecte de l'ajuda.
  
6. No tenir domicili o tenir una situació familiar greu que impedisca l'atenció de l'individu que, per les seues particulars característiques, no pot desenvolupar una vida autònoma.
  
7. a) Ser major de 16 anys en el moment de presentació de la sol·licitud, en els supòsits d'ajudes d'institucionalització en residències de discapacitats. Només en situacions excepcionals es consideraran edats inferiors.
  
b) Ser major de 18 anys, en els supòsits d'ajudes destinades a la institucionalització en centres residencials de malalts mentals.
  
Article 20. Documentació
  
1. Sol·licitud, segons model oficial que figura en l'annex II, degudament emplenada i subscrita per l'usuari o el seu representant legal.
  
2. Fotocòpia del document que acredite la sol·licitud de plaça en un centre públic.
  
3. Certificat de reconeixement de la condició de minusvàlid.
  
4. Prescripció tècnica en què es determine la necessitat de l'acció objecte de l'ajuda expedit pels serveis tècnics municipals o pels equips de salut mental en el cas de malalts mentals.
  
5. Declaració de la renda corresponent a l'exercici de 2000 dels membres de la unitat familiar. En cas de no disposar d'aquesta, s'aportaran justificants de tots els ingressos provinents de sous, rendes, propietats, interessos bancaris i pensions o ajudes atorgades per institucions públiques o privades a qualsevol dels membres de la unitat familiar.
  
6. Certificat del director/a de la Residència on pretenga ingressar en què conste l'existència de plaça, el seu cost mensual i data prevista de l'ingrés del sol·licitant.
  
En cas d'estar ja ingressat, s'aportarà un certificat en què figure la data d'ingrés i el cost mensual de la plaça.
  
7. Fotocòpia del Document Nacional d'Identitat de l'usuari i/o del seu representant legal.
  
8. - En els supòsits d'incapacitat declarada judicialment s'acompanyarà fotocòpia de la resolució judicial d'incapacitat.
  
- En els supòsits de menors discapacitats, s'aportarà fotocòpia de Llibre de Família juntament amb una declaració de conformitat de sol·licitud d'ajuda per part del cònjuge que no haja exercitat la representació.
  
- En aquells supòsits de menors discapacitats sotmesos a tutela, s'acompanyarà fotocòpia de resolució de designació de tutor.
  
Article 21. Determinació dels ingressos
  
Per a determinar els ingressos, es tindran en compte, els ingressos bruts procedents de tots i cadascun dels membres de la unitat familiar. S'entendrà per unitat familiar el que determina l'article 15.
  
Article 22. Determinació de la concessió
  
La forma de determinar la quantia de la concessió anirà donada en funció dels ingressos de la unitat familiar, així com del cost de l'acció i del mòdul econòmic estipulat en l'article 23.
  
La quantia màxima de l'ajuda no podrà ser superior al cost de la necessitat que tracta de cobrir l'ajuda ni superar el mòdul econòmic establit en l'article 23.
  
Si amb posterioritat a la concessió de l'ajuda s'adjudicara al beneficiari una plaça en un centre públic o subvencionat, l'eficàcia de l'ajuda quedarà a partir d'aquest moment en suspens, tot perdent el beneficiari el dret a percebre les quantitats corresponents al temps que romanga en el centre.
  
Article 23. Mòduls econòmics
  
El mòdul econòmic pel qual es regeixen aquestes prestacions per a l'internament en centres de discapacitats i de malalts mentals crònics podran ascendir fins a un màxim de 42,07 euros/persona/dia.
  
Títol II
  
Procediment
  
CAPÍTOL I
  
Lloc i termini de presentació
  
Article 24. Lloc de presentació
  
1. Les sol·licituds d'ajuda destinades a centres i programes es presentaran, juntament amb la documentació requerida, en la Direcció Territorial de Benestar Social de la província on radique el centre o es desplegue el programa per al qual se sol·licita la subvenció, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per Llei 4/1999, de 13 de gener.
  
2. Les sol·licituds de les Prestacions Econòmiques Individualitzades es presentaran, juntament amb la documentació requerida, en l'ajuntament del municipi on residisca el sol·licitant. Els ajuntaments les trametran, degudament informades, a les direccions territorials de Benestar Social.
  
Article 25. Terminis de presentació
  
El termini de presentació de sol·licituds serà el següent:
  
1. Per a subvencions destinades a manteniment de centres i programes, el termini serà d'1 mes comptador a partir de l'endemà de la publicació d'aquesta ordre en el DOGV.
  
2. Per a Prestacions Econòmiques Individualitzades, des de l'endemà de la publicació d'aquesta ordre fins al 30 d'abril de l'any 2002. No obstant això, amb caràcter extraordinari, podran admetre's i tramitar-se aquelles sol·licituds d'ajudes presentades amb posterioritat a aquesta data, sempre que s'acredite documentalment l'aparició de la necessitat fora del termini normal de presentació de sol·licituds i dins dels límits pressupostaris.
  
Capítol II
  
Tramitació, valoració, resolució i recursos
  
Article 26. Instrucció
  
1. Una vegada rebudes les sol·licituds, les direccions territorials de Benestar Social les verificarà, podent realitzar d'ofici les actuacions que consideren necessàries per a la determinació, el coneixement, i la comprovació de les dades en virtut dels quals s'ha de pronunciar la resolució.
  
Quan la sol·licitud no reunisca els requisits exigits, o no s'acompanye la documentació que d'acord amb aquesta ordre resulte exigible, es requerirà a l'interessat perquè en el termini de 10 dies esmene la falta o acompanye els documents preceptius, amb indicació que, si així no ho fera, se li tindrà per desistit de la seua petició, amb la resolució prèvia que haurà de ser dictada en els termes previstos en l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
2.Les direccions territorials de Benestar Social informaran sobre els expedients de sol·licitud de subvenció i trametran a la Direcció General d'Integració Social de Discapacitats per a la seua resolució aquells expedients que sol·liciten ajudes destinades a manteniment de centres o programes.
  
3. En qualsevol fase de la tramitació de l'expedient, a la vista de la documentació que hi ha en cadascun d'aquests i de les obligacions que s'adquireixen per la concessió de l'ajuda, es podran demanar informes dels organismes i de les entitats que es considere convenient i efectuar les comprovacions necessàries sobre l'exactitud de tot això.
  
4. Amb caràcter general, els tràmits que hagen de ser empleats pels interessats/es en el curs del procediment, s'esmenaran d'acord amb allò que estableix l'article 76 del text legal esmentat anteriorment.
  
Article 27. Valoració
  
Per a la valoració i la concessió de les ajudes previstes en aquesta ordre, la Direcció General d'Integració Social de Discapacitats atendrà a la planificació i racionalització dels recursos i a les limitacions pressupostàries.
  
Article 28. Resolució
  
1. En les sol·licituds d'ajudes relatives al manteniment de centres i programes, correspondrà resoldre al director general d'Integració Social de Discapacitats, per delegació del conseller de Benestar Social, segons el que preveu la Resolució de 30 de gener del 2001, del conseller de Benestar Social, sobre delegació de l'exercici de competències en determinats òrgans de la Conselleria.
  
2. En les sol·licituds de Prestacions Econòmiques Individualitzades, es delega la facultat de resolució en els/les directors/es territorials de Benestar Social.
  
3. El termini màxim per a tramitar i resoldre les sol·licituds per a les ajudes regulades en els capítols I i II del títol I serà de tres mesos a partir de la data en què es dicte la resolució de la Conselleria de Benestar Social per la qual es done publicitat a les línies pressupostàries que finançaran les subvencions regulades en aquesta ordre i en tot cas, no podran sobrepassar el termini de sis mesos.
  
4. En els casos en què haja de requerir-se a l'interessat l'esmena de deficiències i/o aportació de documents, el termini determinat en l'apartat anterior s'entendrà suspés durant el transcurs del temps que medie entre la notificació del requeriment i el seu efectiu compliment pel beneficiari o, si no n'hi ha, pel transcurs del termini concedit.
  
5. Excepcionalment, podrà acordar-se l'ampliació d'aquests terminis en els supòsits previstos en l'article 42.6 de la Llei 30/1992, de Règim Jurídic de les Administracions Públiques i del Procediment Administratiu Comú.
  
6. En tots els casos, una vegada transcorregut el termini màxim sense haver notificat resolució expressa, haurà d'entendre's desestimada la sol·licitud formulada per l'interessat, de conformitat amb el que preveu l'article 44.1 d'aquest text legal.
  
No obstant això, si es desestimaren totalment o parcialment sol·licituds per falta de consignació pressupostària, i després de la finalització del termini de resolució s'incrementaren els crèdits destinats a finançar aquestes ajudes, aquestes sol·licituds exclusivament podran ser valorades, resoltes i notificades en el termini d'un mes comptador a partir de la data de publicació en el DOGV de la resolució del conseller de Benestar Social que done publicitat a aquest increment.
  
7. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost de l'activitat que ha de desenvolupar l'entitat beneficiària.
  
8. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
9. Podrà ser motiu de denegació la incorrecta o la nul·la justificació d'ajudes d'exercicis anteriors, amb l'acreditació prévia de la Direcció General d'Integració Social de Discapacitats de la concurrència d'aquestes circumstàncies en expedient administratiu en què es garantisca l'audiència a l'interessat.
  
10. La Conselleria de Benestar Social no assumirà obligacions que deriven de la relació laboral del personal dels centres subvencionats, sinó que seran els titulars d'aquests els que respondran amb caràcter exclusiu.
  
11. Així mateix, la concessió d'una subvenció, a l'empara d'aquesta ordre, no implicarà cap obligació per part d'aquesta Conselleria d'atorgar subvencions en exercicis posteriors.
  
12. Aquesta convocatòria podrà resoldre's a través de resolució o conveni.
  
Quan l'especialitat de l'objecte o de les obligacions que es regulen així ho exigisca, aquelles subvencions que tinguen per destinataris a persones jurídiques de naturalesa pública o privada, podran articular-se per mitjà de document administratiu subscrit per ambdues parts, on consten els drets i les obligacions d'aquests i l'objecte de la subvenció, amb detall dels programes a subvencionar. Tot això amb independència de la resolució administrativa d'atorgament de la subvenció, que en tot cas haurà de produir-se.
  
Article 29. Recursos
  
1. La resolució que es dicte a l'empara d'aquesta convocatòria esgota la via administrativa i contra ella podrà interposar-se recurs potestatiu de reposició en el termini d'un mes a comptar des de l'endemà de la seua notificació.
  
2. Davant de la desestimació per silenci administratiu podrà interposar-se davant de l'acte presumpte idèntic recurs en el termini de tres mesos a comptar des del que haguera finalitzat el termini per a dictar i notificar la resolució expressa que s'indica en article 28 d'aquesta ordre.
  
3. Tot això sense perjuí que en aquests dos supòsits, l'interessat puga interposar, directament recurs contenciós administratiu en la forma, termini i condicions fixades en l'article 46 de la Llei 29/1998, de 13 de juliol, reguladora d'aquesta jurisdicció, o qualsevol altre recurs que considere convenient.
  
4. En el cas que l'entitat sol·licitant és una entitat local, valdrà el que disposa l'article 44.1 de la Llei 29/1998, de 13 de juliol, reguladora de la Jurisdicció Contenciosa Administrativa.
  
Títol III
  
Del pagament i de la justificació de les subvencions
  
Article 30. Garanties prèvies al pagament de la subvenció
  
Quan es produïsquen bestretes de pagament, el beneficiari de la subvenció estarà obligat a garantir l'import d'aquests. A aquests efectes, s'entendrà per bestretes de pagament les quantitats que siguen lliurades a favor del beneficiari amb anterioritat a què aquest justifique la despesa corresponent.
  
No obstant això, estan exceptuades d'aquesta obligació les corporacions locals. Igualment, queden exonerades del compliment d'aquesta obligació les entitats sense ànim de lucre, les persones físiques i les famílies en què concórreguen les circumstàncies previstes en l'art. 47 bis, apartat 3, lletra A, del text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991 del Consell.
  
L'esmentada garantia podrà constituir-se en forma d'aval bancari, garantia real immobiliària o pòlissa d'assegurament subscrita amb qualsevol entitat oficialment reconeguda. En el cas d'aval bancari, aquest haurà de constituir-se amb caràcter solidari o amb renúncia expressa al benefici d'excussió previst en l'article 1.830 del Codi Civil.
  
Per a la constitució i tramitació de les garanties s'estarà al que disposa la secció II, capítol III, títol III del Reial Decret Legislatiu 2/2000, de 16 de juny, pel qual s'aprova el text refós de la Llei de Contractes de les Administracions Públiques; al capítol III del Reial Decret 390/1996, de desplegament parcial de l'esmentada Llei; i a l'Ordre de 14 de febrer de 1986, de la Conselleria d'Economia i Hisenda, per la qual es regula el procediment de constitució i devolució de fiances (DOGV de 7 de març de 1986).
  
Qualsevol que siga la forma elegida per a formalitzar la garantia, aquesta haurà de depositar-se en les direccions Territorials d'Economia i Hisenda de la província corresponent, els quals faran entrega el beneficiari de la carta de pagament acreditativa del depòsit, la qual haurà de ser presentada pel beneficiari en la Direcció Territorial de Benestar Social d'aquesta província com a requisit previ i inexcusable per al pagament de la bestreta.
  
Article 31. Sistema de pagaments de les subvencions
  
1. Llevat que la legislació de la Generalitat Valenciana permeta un règim de lliurament de transferències corrents o de capital distint, el pagament de les ajudes i subvencions previstes en aquesta ordre s'ajustarà als percentatges que estableix l'article 47 bis del text refós de la Llei d'Hisenda Pública:
  
a) S'anticiparà un 40% de l'import de la subvenció després de la concessió d'aquesta.
  
b) Després de l'aportació i comprovació de la documentació justificativa de l'efectiva i correcta aplicació de la suma lliurada en l'apartat anterior, s'abonarà una segona bestreta la quantia de la qual ascendirà al 20% de l'import de la subvenció.
  
c) La resta s'abonarà després de la justificació pel beneficiari de la totalitat de la despesa objecte de la subvenció atorgada.
  
2. El pagament de les Prestacions Econòmiques Individualitzades s'efectuarà contra presentació per part de la persona beneficiària, de la justificació o justificacions per a acreditar l'efectiva i correcta aplicació de la despesa efectuada. El pagament d'aquest tipus d'ajudes podrà realitzar-se en un pagament únic o en pagaments fraccionats.
  
Article 32. Sistema de justificació de les subvencions
  
1. El procediment per a realitzar la justificació d'aquests subvencions estarà directament relacionat amb el sistema de pagaments establit en l'article 31 d'aquesta ordre per als diferents tipus de subvencions, procediment que s'especificarà en cadascuna de les resolucions de concessió.
  
2. La justificació total presentada pel beneficiari haurà de ser, com a mínim, igual a la despesa total estimada del centre o programa, objecte de la subvenció, no podent ser compensades entre si les quantitats subvencionades per diferents conceptes i programes.
  
3. En el cas d'ajudes destinades a centres, la despesa que cal justificar serà, com a mínim, igual al cost estimat de funcionament del centre que va servir de base per al càlcul de la subvenció, havent d'estar desglossat entre els distints conceptes objecte de subvenció que consten en la resolució o en els documents que acompanyen a aquesta.
  
4. Les despeses que cal justificar en les subvencions relatives a programes es correspondran sempre amb els continguts dels esmentats programes, no sent admissibles despeses d'actuacions que no estiguen específicament previstes la descripció dels programes subvencionats. Així mateix, no podran ser compensades entre si les quantitats justificades corresponents a diferents programes subvencionats.
  
5. En el cas de beneficiaris de Prestacions Econòmiques Individualitzades, la Direcció Territorial de Benestar Social, establirà l'adequat seguiment de la despesa objecte de la subvenció.. Aquests beneficiaris estaran obligats a lliurar, a requeriment d'aquella, tots aquells documents, factures, manaments de pagament, o altres que siguen necessaris per a justificar la quantia de la despesa efectuada en relació amb l'objecte subvencionat.
  
Article 33. Documentació justificativa que ha de presentar el beneficiari
  
1. En el cas de subvencions que financen el manteniment de centres, la justificació de la despesa consistirà en la presentació davant de la Direcció Territorial de Benestar Social corresponent de tota la documentació necessària per a acreditar la despesa realitzada, entre la qual haurà d'incloure's, almenys, la següent:
  
- Documents acreditatius de la despesa corresponent a la nòmina de treballadors del centre, tot incloent els fulls de salari degudament subscrits per aquests i els documents acreditatius del pagament a la Seguretat Social de les quotes relatives a les cotitzacions socials dels treballadors, on figure el certificat bancari d'haver sigut "pagat" o "carregat en compte".
  
- Si haguera persones treballant en el centre en virtut de contractes de prestació de serveis hauran d'aportar-se les corresponents factures emeses per aquests professionals, així com la documentació acreditativa que aquests complixen els requisits exigits per la legislació tributària vigent.
  
Quan es tracte de subvencions l'objecte del qual siga el finançament de centres per mitjà de reserva de places, la justificació de la despesa consistirà en la presentació de les relacions mensuals de beneficiaris atesos, en què hauran de detallar-se les places no ocupades, així com els ingressos aportats pels beneficiaris, sense perjuí de qualsevol altra documentació que puga ser exigides pels òrgans competents de la Conselleria de Benestar Social.
  
Aquesta documentació haurà d'estar degudament subscrita pel titular del centre o qui exercisca la seua representació.
  
2. En el cas de subvencions corresponents a programes la justificació consistirà en la presentació davant de la Direcció Territorial de Benestar Social corresponent o davant de la Direcció General d'Integració Social de Discapacitats, si és procedent, de tota la documentació necessària per a acreditar la despesa realitzada, entre la qual haurà d'incloure's la relativa a les despeses del personal que participa en la realització del programa, tot incloent els fulls de salari degudament subscrites pels treballadors i els documents acreditatius del pagament a la Seguretat Social de les quotes relatives a les cotitzacions socials d'aquests, on figure el certificat bancari d'haver sigut "pagat" o "carregat en compte".
  
En el cas que hi hagen persones que col·laboren en els programes a canvi d'una gratificació, hauran de presentar-se els rebuts justificatius de la despesa, en què conste el nom de l'entitat, i el nom, cognoms i DNI de la persona col·laboradora. Així mateix, si hagueren professionals col·laborant en els programes en virtut de contractes de prestació de serveis, hauran d'aportar-se les corresponents factures emeses per aquests professionals, així com la documentació acreditativa que aquests complixen els requisits exigits per la legislació tributària vigent.
  
Les factures acreditatives de la despesa realitzada hauran de reunir els requisits regulats en el Reial Decret 2.402/1985, de 18 de desembre, pel qual es regula el deure d'expedició i lliurament de factures per empresaris i professionals (B.OE núm. 312, de 30/12/85).
  
3. Les corporacions locals podran substituir l'esmentada documentació per certificat expedit per l'interventor local en què consten les quantitats aplicades a l'objecte de la subvenció amb detall exprés dels diferents conceptes subvencionats, de les unitats i dels imports parcials. Aquestes quantitats han de trobar-se, almenys, en situació de "obligacions reconegudes" i així haurà de fer-se constar en el certificat.
  
4. Excepcionalment, la Direcció General d'Integració Social del Discapacitat, podrà admetre documentació presentada fora del termini establit en aquesta convocatòria, acreditativa de la correcta realització de l'activitat objecte de la subvenció, sempre que el retard obeïra a causes degudament justificades en l'expedient i no imputables al beneficiari de la subvenció.
  
Article 34. Termini de presentació de la justificació de les subvencions
  
Amb independència del tipus de subvenció que es tracte, el termini màxim de presentació de la justificació finalitza el dia 15 de gener de l'any 2003.
  
Article 35. Desistiment sense efectes, minoració i reintegrament
  
Es podrà dictar una resolució de desistiment sense efecte o minoració, i en tot cas reintegrament de les quantitats percebudes i l'exigència dels interessos de demora des del moment del pagament de la subvenció en els supòsits de l'article 47.9 del text refós de la Llei d'Hisenda Pública de la Generalitat Valenciana, aprovat per Decret Legislatiu, de 26 de juny de 1991, del Consell de la Generalitat Valenciana.
  
El procediment s'iniciarà d'ofici com a conseqüència de la pròpia iniciativa de l'òrgan competent, d'una ordre superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.
  
En la tramitació del procediment es garantirà, en tot cas, el dret de l'interessat a l'audiència.
  
El termini màxim per a resoldre serà de tres mesos des del moment en què va ser incoat l'expedient de revocació o de minoració.
  
Les quantitats que es reintegren tindran consideració d'ingrés de dret públic, a efectes del procediment aplicable per a la cobrança.
  
Article 36
  
Les regles contingudes en aquest títol seran d'aplicació sempre que la corresponent Llei de Pressupostos o les seues normes de desplegament no establisquen condicions distintes.
  
Disposicions Addicionals
  
Primera
  
Els aspectes regulats en aquesta ordre s'aplicaran sense perjuí de totes les normes que regeixen el règim jurídic de l'administració de la Generalitat, especialment en matèria pressupostària.
  
Segona
  
Quan concórreguen circumstàncies extraordinàries en el centre, programa o prestació econòmica individual per al qual se sol·licita subvenció, es podran elevar propostes motivades d'atorgament de subvencions que excedisquen els mòduls màxims previstos per a cada cas, havent de quedar degudament acreditades aquestes circumstàncies en l'expedient.
  
Tercera
  
Les ajudes objecte d'aquesta convocatòria queden condicionades a l'existència de crèdit adequat i suficient en els Pressupostos de la Generalitat Valenciana, per a l'exercici 2002.
  
A l'efecte, es publicarà Resolució del conseller de Benestar Social en el Diari Oficial de la Generalitat Valenciana per mitjà de la qual es faran públiques les línies pressupostàries que sufragaran aquests ajudes, així com els seus imports.
  
Disposicions Finals
  
Primera
  
S'autoritza el secretari general de la Conselleria de Benestar Social i el director general d'Integració Social de Discapacitats a dictar totes les instruccions que siguen necessàries en el desplegament d'aquesta ordre.
  
Segona
  
Quan, per part de les entitats sol·licitants, es faça publicitat a través de qualsevol mitjà de comunicació dels centres i els programes subvencionats, total o parcialment, per mitjà de les ajudes a què es refereix aquesta ordre, serà obligatori fer constar explícitament que es tracta d'un centre o programa "subvencionat per la Generalitat Valenciana".
  
En els locals dels centres subvencionats s'haurà d'exposar-se, en lloc visible, una placa d'identificació en què s'indique la condició de subvencionat per la Generalitat Valenciana, quan l'ajuda siga superior al 50% del cost del servei.
  
Tercera
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana. No obstant això, no es dictarà cap resolució de concessió sobre les sol·licituds d'ajuda, a l'empara d'aquesta, mentre no hi haja crèdit adequat i suficient en l'exercici de l'any 2002.
  
Quarta
  
Contra les bases d'aquesta convocatòria, es podrà interposar potestativament recurs de reposició davant de l'òrgan que l'ha dictat en el termini d'un mes comptat des de l'endemà a la seua publicació, o ben directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua publicació, de conformitat amb el que disposa l'article 46 de la Llei 29/1998, de 13 de juliol, reguladora de la Jurisdicció Contenciosa administrativa, sense perjuí que puguen interposar qualsevol altre recurs que consideren convenient.
  
València, 22 de novembre de 2001
  
El conseller de Benestar Social